**ELŐTERJESZTÉS**

**Szombathely Megyei Jogú Város Közgyűlése Jogi és Társadalmi Kapcsolatok Bizottsága 2018. október 16-i ülésére**

**Tájékoztató**

**a 2019. évi Téli Nemzetközi Diákjátékokon történő részvételről**

2019. január 06-11. között Lake Placid (USA) kerül megrendezésre a Téli Nemzetközi Diákjátékok (International Children’s Games).

A rendezvényre Szombathely Megyei Jogú Város küldöttsége is megkapta a meghívást.

Városunk 1974. óta állandó résztvevője a téli-nyári rendezvényeknek, és két alkalommal házigazdaként is fogadtuk a világ különböző tájairól érkező diák sportolókat.

A szombathelyi ifjú tehetségek, remek eredményeket értek el e nagyszabású nemzetközi versenyen az elmúlt években.

2019-ben a Téli Diákjátékokon a versenyeket 8 sportágban, 12-15 éves korú sportolók számára rendezik. A rendezvény hivatalos ideje alatt a szállás és étkezés költségeit a házigazdák finanszírozzák, míg a résztvevő csapatokat az útiköltség, illetve a többlet szállás-étkezés költségei terhelik.

A küldöttség kiutazásának anyagi hátterét (a szombathelyi hagyományok szerint) egyharmad részt a szülők, egyharmad részt a sportoló egyesülete, egyharmad részt az Önkormányzat biztosítja.

A résztvevők költségeinek csökkentése érdekében a Köznevelési, Sport és Ifjúsági Iroda felkereste azokat a potenciális támogatókat, akik anyagi segítséget nyújthatnak a kiutazáshoz.

Közülük,

a Kozma Műszaki Kereskedelmi Kft. 400.000 Ft-al,

a Prenor Kertészeti és Parképítő Kft. 300.000 Ft-al,

a VASIVÍZ Zrt. 300.000 Ft-al támogatja a küldöttség eseményen való részvételét.

Az Iroda a következő hónapokban további szponzorok bevonását is tervezi, ezáltal csökkentve a résztvevők kiadásait.

Szombathely városát alpesi sí és jégkorong sportágban 19 ifjú sportoló és kísérőik képviselik a rendezvényen.

A küldöttség vezetője Lendvai Ferenc tanácsnok úr.

Kérem a Tisztelt Bizottságot, hogy az előterjesztést megtárgyalni és elfogadni szíveskedjék!

Szombathely, 2018. október 12.

 (:Koczka Tibor:)

**HATÁROZATI JAVASLAT**

**…./2018. (X. 16.) JTKB. sz. határozat**

1. Szombathely Megyei Jogú Város Közgyűlésének Jogi és Társadalmi Kapcsolatok Bizottsága megtárgyalta a„Tájékoztatóa2019. évi Téli Nemzetközi Diákjátékokon történő részvételről” című előterjesztést és támogatja a szombathelyi delegáció részvételét az eseményen.
2. A Bizottság felkéri a polgármestert, hogy a Sport ágazat kiadásai - „Gyermek és ifjúsági sport” tételsor - terhére a Téli Nemzetközi Diákjátékokon való részvétel Önkormányzati költségeinek fedezetére 3 millió forintot a Szombathelyi Sportközpont és Sportiskola Nonprofit Kft. részére biztosítson.

**Felelős: Dr. Takátsné Dr. Tenki Mária Jogi és Társ. Kapcs. Bizottsága**

 **elnöke**

 **(dr. Bencsics Enikő, az Egészségügyi és Közszolgálati Osztály**

**vezetője**

**Kovács Balázs a Köznevelési, Sport és Ifjúsági Iroda vezetője)**

**Határidő: azonnal**